DA Den Europæiske Unions Tidende CE 259/56

Kommissionens politikstrategi for 2009

P6_TA(2008)0174

Europa-Parlamentets beslutning af 24. april 2008 om Kommissionens årlige politikstrategi for 2009

(2009/C 259 E/09)

Europa-Parlamentet,

— der henviser til meddelelse fra Kommissionen om den årlige politikstrategi for 2009 (KOM(2008)0072),

— der henviser til Kommissionens meddelelse om sit lovgivnings- og arbejdsprogram for 2008 (KOM(2007)0640),

— der henviser til forretningsordenens artikel 103, stk. 4,

A. der henviser til, at Parlamentets strukturerede dialog med Kommissionen er et vigtigt interinstitutionelt skridt, både for gennemførelsen af det lovgivnings- og arbejdsprogrammet for 2008 og for udarbejdelsen og formuleringen af lovgivnings- og arbejdsprogrammet for 2009,

B. der henviser til, at det derfor er afgørende, at den strukturerede dialog gennemføres i god tid, således at arbejdet kan fokusere på at fastlægge Den Europæiske Unions vigtigste strategiske mål for 2009,

Vækst og jobskabelse

1. påpeger endnu en gang, hvor vigtigt det er at gennemføre Lissabonstrategien til fulde, og understreger den indbyrdes sammenhæng mellem økonomiske, sociale og miljømæssige fremskridt med henblik på etablering af en dynamisk og innovativ bæredygtig økonomi;

2. glæder sig over, at der omsider vil blive ydet støtte til små og mellemstore virksomheder (SMV) på basis af den kommende EU-lovgivning om små virksomheder (»Small Business Act«); mener, at denne EU-lovgivning er et meget vigtigt tiltag til støtte for SMV; konstaterer desuden, at der er behov for retsakter og en finansramme for at kunne støtte SMV på den mest hensigtsmæssige måde; advarer imidlertid mod misbrug af disse instrumenter til at lukke nationale markeder og dermed mindske den europæiske konkurrenceevne og forbrugernes valgmuligheder; tilskynder igen Kommissionen til at forelægge et lovgivningsforslag om statutten for det europæiske private selskab;

3. bifalder ønsket om at foretage en mere systematisk og integreret overvågning af de vigtigste markeder for varer og tjenesteydelse med henblik på at afdække eksisterende problemer; bemærker, at dette også kunne omfatte undersøgelser i konkurrencesektoren, og at det ikke skulle skade SMV eller de mange varer og tjenesteydelser i det indre marked; fastslår, at det er Kommissionens hensigt at bringe den sektorspecifikke lovgivning inden for det indre marked for varer i overensstemmelse med de nye lovgivningsrammer, men gentager sin opfordring til Kommissionen om at overvåge medlemsstaternes gennemførelse og håndhævelse af den sektorspecifikke lovgivning og gør opmærksom på, at der er behov for en generel analyse sammen med en gennemgang af direktiv 2001/95/EF (1) om generel produktsikkerhed; opfordrer til, at opmærksomheden fortsat rettes mod omsættelse i national ret af nøgledirektiver i det indre marked, navnlig direktiv 2006/123/EF (2) om tjenesteydelser i det indre marked, og mod videreudvikling af instrumenterne for det indre marked;

4. glæder sig over opfølgningen af evalueringen af det indre marked i 2007 med initiativet til samarbejde mellem Kommissionen og medlemsstaterne med henblik på at gennemføre og håndhæve lovgivningen om det indre marked; bemærker forslagene om at ændre flere direktiver efter den ny metode med det formål at modernisere det indre marked for varer; opfordrer Kommissionen til fortsat at bestræbe sig på at forbedre samarbejdet med medlemsstaterne på dette område; beklager imidlertid manglen på konkret harmonisering af lovgivningsmæssige forslag vedrørende det indre marked; understreger betydningen af gensidig anerkendelse kombineret med målrettet harmonisering inden for det indre marked med henblik på at fuldende det indre marked for varer og tjenesteydelser;

5. mener, at der for at nå Lissabonstrategiens ambitiøse mål kræves en ny tilgang til at udvikle og fremme forskning; anmoder om, at der foretages en første evaluering af gennemførelsen af det syvende forskningsrammeprogram (FP7) inden midtvejsevalueringen og en evaluering af det arbejde, Det Europæiske Forskningsråd har udført indtil nu;

6. gør opmærksom på, hvor afgørende vigtigt det er at beskytte finansmarkedernes stabilitet og berolige forbrugerne i lyset af den nuværende finanskrise; konstaterer, at den nuværende krise tydeligt viser nødvendigheden af, at Den Europæiske Union udformer overvågningsmekanismer med sigte på at øge gennemsigtigheden omkring investorerne, etablere bedre evalueringsstandarder, forbedre tilsynsforskrifterne og styrke rating-virksomhedernes rolle; opfordrer Kommissionen til at samarbejde med Parlamentet i fuldt partnerskab om udformning af den køreplan, Økofin-Rådet enedes om i december 2007, for at for at forbedre Lamfalussy-processen — retsforskrifter om finansielle tjenesteydelser, omsættelse og gennemførelse; mener, at den bebudede målrettede revision af direktiv 2006/48/EF (3) om adgang til at optage og udøve virksomhed som kreditinstitut og direktiv 2006/49/EF (4) om kravene til investeringsselskabers og kreditinstitutters kapitalgrundlag bør forbedre finansinstitutionernes tilsynsforskrifter og risikostyring og derved øge markedsaktørernes tillid; gentager, at det er af afgørende betydning med en bedre fælles repræsentation af EU i internationale finansinstitutioner, og beklager manglen på et forslag herom;

7. glæder sig desuden over, at Kommissionen er besluttet på at fortsætte arbejdet med finansielle tjenesteydelser i detailleddet, da dette område stadig kun er integreret minimalt i lovgivningen, og det er nødvendigt at forbedre konkurrencen på nogle områder for at skabe konkrete fordele for forbrugerne; opfordrer Kommissionen til nøje at følge gennemførelsen af direktiv 2008/48/EF om forbrugerkreditaftaler;

8. bemærker Kommissionens bestræbelser på at opfylde Lissabonstrategiens mål for beskæftigelsesgraden; opfordrer Kommissionen til at fortsætte udviklingen af en fælles strategi for overgangen til flexicurity, som bør fremme større fleksibilitet på arbejdsmarkedet på den ene side og sikkerhed for arbejdstagerne på den anden side, ledsaget af en afbalanceret gennemførelse af de fire flexicuritysøjler, hvilket kan være nødvendigt for at opnå bedre økonomiske resultater;

9. påpeger, at Parlamentet vil undersøge konsekvenserne af De Europæiske Fællesskabers Domstols nylige domme i sagerne C-438/05 (5), C-341/05 (6) og C-346/06 (7), Rüffertbegyndende med en debat på plenarmødet efterfulgt af Parlamentets betænkning om udfordringerne for det kollektive overenskomstsystem;

10. beklager, at Kommissionen prioriterer kulturelle spørgsmål og uddannelse så lavt i den årlige politikstrategi for 2009; opfordrer Kommissionen til at konsolidere det europæiske uddannelsesområde for alle, navnlig ved at forbedre kvaliteten og effektiviteten af og adgangen til EU's uddannelsessystemer; understreger, at der bør lægges særlig vægt på livslang læring ved at sikre mobilitet for studerende, sprogfærdigheder og voksenuddannelse; understreger betydningen af den kulturelle mangfoldighed, navnlig med hensyn til digitalt indhold;

11. glæder sig over Kommissionen har til hensigt at forelægge en meddelelse om dialogen mellem universiteterne og erhvervslivet for at bidrage til at sikre, at de europæiske universiteter bliver i stand til at konkurrere med de bedste universiteter i verden; støtter Kommissionens initiativ til udarbejdelse af en grønbog om kulturindustrien og de kreative industrier og understreger, at der er behov for yderligere at udvikle EU's foranstaltninger på dette område, der i høj grad bidrager til jobskabelse og vækst; påpeger, at EU's foranstaltninger også bør have til formål at styrke den kulturelle identitet og mangfoldighed;

12. understreger, at spørgsmålet om passagerers rettigheder skal placeres mere centralt, særlig beskyttelse af passagerer, som rejser over lange afstande med bus, samt passagerer, der rejser med tog og skib; understreger betydningen af en vellykket udvikling af trafikstyringssystemer og opfordrer Kommissionen til at fortsætte arbejdet med udviklingen af et trafikstyringssystem for luftfarten i det fælles europæiske luftrum (SESAR) og det europæiske trafikstyringssystem for jernbaner (ERTMS);

Klimaændringer og et bæredygtigt Europa

13. støtter kraftigt Kommissionen i dens bestræbelser på at videreudvikle energipolitikken for Europa for at fremme uafhængigheden på energiområdet og styrke solidariteten mellem medlemsstaterne; forpligter sig til at samarbejde snævert med Rådet og Kommissionen om hurtigst muligt at opnå en effektiv og gennemførlig aftale om klimaændringerne og om energipakken; opfordrer Kommissionen til hurtigst muligt at tilvejebringe den bedste og mest objektive analyse af de mulige økonomiske og sociale konsekvenser af stigende energipriser med henblik på at vejlede beslutningstagerne i Parlamentets og Rådets lovgivningsproces bedst muligt; bemærker også, at Den Europæiske Union fortsætter med at vise, at økonomisk vækst og udvikling kan forenes med en økonomi med lave CO2-emissioner; erindrer desuden om behovet for at sikre, at miljø- og klimaændringsmålsætninger inddrages i alle EU-politikker og finansielle programmer;

14. er opmærksom på, at et heldigt udfald af denne strategi også vil afhænge af EU's evne til at overtale partnerne på verdensplan, og navnlig de større partnere, til at følge samme strategi; understeger derfor, at EU bør tale med én stemme og udvise solidaritet på dette område; noterer sig den nyligt udsendte tekst fra den højtstående repræsentant og Kommission til Det Europæiske Råd om klimaændringer og international sikkerhed (8) og understreger, at der er behov for en fælles tilgang til spørgsmål, der vedrører energi, klimaændringer og udenrigsanliggender; beklager manglen på årsplaner og flerårige planer for en ekstern EU-energipolitik;

15. glæder sig over, at Kommissionen ønsker at nedbringe emissioner, der opstår i forbindelse med varetransport, og opfordrer Kommissionen til at forelægge et lovgivningsforslag om medtagelse af søtransport og transport ad indre vandveje i ordningen for handel med emissioner; glæder sig i denne forbindelse også over udviklingen af en ny havpolitik og hensigten om at fremsætte forslag om reform af den fælles markedsordning for fiskeri- og akvakulturprodukter, men opfordrer indtrængende Kommissionen til at gøre rede for, hvordan den agter at omplacere 6 mio. EUR inden for fiskeripolitikken; anmoder Kommissionen om til de nøgleaktioner, der er planlagt for 2009 under »Et bæredygtigt Europa« at føje et nyt kapitel om reform af den fælles markedsordning for fiskeri og akvakulturprodukter;

16. mener, at samhørighedspolitikken bør forblive en fællesskabspolitik i overensstemmelse med traktaten og solidaritetsprincippet, og afviser derfor alle forsøg på at renationalisere denne politik; er af den opfattelse, at der i fremtiden bør afsættes de nødvendige finansielle midler til samhørighedspolitikken for at kunne klare de ventede nye udfordringer, der vil få store territoriale konsekvenser; bemærker, at det ud over udfordringerne i forbindelse med den økonomiske og sociale samhørighed også er nødvendigt at tackle de udfordringer, der skyldes de demografiske ændringer, koncentrationen i byerne, den sociale udstødelse, opsplitningen, migrantstrømmene, den nødvendige tilpasning til globaliseringen, klimaændringerne, nødvendigheden af at sikre energiforsyningen og den langsomme udviklingsproces i landdistrikterne;

17. konstaterer, at der i 2009 vil blive gennemført lovgivningsmæssige ændringer, som der blev opnået enighed om i forbindelse med det »sundhedstjek«, den fælles landbrugspolitik gennemgik, og forventer, at Parlamentets holdning vil blive respekteret fuldt ud; glæder sig over Kommissionens meddelelse om, at der i 2009 vil blive stillet en række forslag med sigte på at mindske bureaukratiet, og håber, at dette også vil omfatte landbrugerne, navnlig for så vidt angår krydsoverensstemmelse; glæder sig over Kommissionens hensigt om at fremme kvalitetsproduktion inden for landbruget og forventer selv at komme til at spille en aktiv rolle i forbindelse med formuleringen af konkrete forslag; beklager, at Kommissionens årlige politikstrategi for 2009 ikke tager hensyn de voksende bekymringer for fødevaresikkerheden;

Realisering af den fælles indvandringspolitik

18. finder det glædeligt, at Kommissionen forpligter sig til at udvikle en fælles indvandringspolitik, og understreger, at en »europæisk pagt om indvandringspolitik« bør dække spørgsmål, der både vedrører håndtering af ulovlig indvandring og forvaltning af lovlig indvandring, og en mere ambitiøs integrationspolitik underlagt EU's kompetence samt et initiativ til en europæisk asylpolitik på grundlag af forslag, der forelægges af Kommissionen inden årets udgang; mener, at det skal prioriteres højt, at forordning (EF) nr. 343/2003 (9) om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne (Dublin II-forordningen) tages op på ny;

19. betoner, at spørgsmålet om grænsebeskyttelse også har høj prioritet, og agter i den forbindelse at analysere de seneste forslag om en EU-passagerlisteordning, en EU-grænsekontrolordning, et indrejse- og udrejsesystem og evaluering af Frontex, samtidig med at der lægges vægt på overholdelse af stramme regler for databeskyttelse;

20. understreger, at det er af største vigtighed at fremskynde den fuldstændige gennemførelse af Schengeninformationssystemet (SIS II) og visuminformationssystemet (VIS); understreger også, at det er nødvendigt at udbygge Frontex-agenturet, som er afhængigt af, at medlemsstaterne stiller personel og udstyr til rådighed;

Borgerne i første række

21. gentager sin anmodning om en revision af de otte sektordirektiver, der oprindeligt skulle analyseres som led i revisionen af forbrugerbeskyttelsesreglerne og arbejdet med de horisontale retsakter til fastlæggelse af principperne for det indre marked, med henblik på at fuldende det indre marked; understreger det fortsatte behov for konkret lovgivning om CE-mærkning og sikkerhedsmærker; tilskynder Kommissionen til at fremme sikring og håndhævelse af produktsikkerhedsregler for forbrugerne;

22. ønsker flere initiativer, når det gælder retfærdighed for borgerne, med det formål at udvikle en harmonisk lovgivningsramme, som vil give borgerne sikkerhed og adgang til domstolene; slår til lyd for, at den fælles referenceramme udvikles yderligere som et af det mest betydningsfulde lovgivningsforberedende tiltag, og fremhæver betydningen af et tæt samarbejde mellem Parlamentet, Rådet og Kommissionen om dette projekt;

23. mener ikke, at det giver nogen mening at erklære forskelsbehandling ulovlig på et område og samtidig tillade denne praksis på et andet område; afventer Kommissionens forslag til et generelt direktiv om bekæmpelse af forskelsbehandling i overensstemmelse med EF-traktatens artikel 13, som det blev bebudet i Kommissionens arbejdsprogram for 2008, idet det dog skal understreges, at medlemsstaternes kompetence på dette område skal respekteres;

24. afventer Kommissionens forslag til et direktiv om sundhedsydelser på tværs af grænserne, idet det dog skal understreges, at medlemsstaternes kompetence på dette område skal respekteres; ser frem til pagten om mental sundhed og gentager også ønsket om forbedret sundhedspleje i Europa, herunder støtte til en EU-strategi mod kræft, hjertekarsygdomme og andre udbredte alvorlige sygdomme samt sjældne sygdomme;

25. beklager den kendsgerning, at politikstrategien fortsat er vag, for så vidt angår folkesundhed; opfordrer Kommissionen til at øge sine bestræbelser på at tackle de sundhedsmæssige uligheder, der skyldes sociale, økonomiske og miljømæssige faktorer, fremme en sund levevis og forbedre oplysningen på sundhedsområdet samt øge kapaciteten til koordinering og hurtig indgriben i forbindelse med globale sundhedstrusler; gør med hensyn til forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) (10) Kommissionen opmærksom på, at korrekt gennemførelse af lovgivningen er afgørende for et godt resultat; anmoder Kommissionen om at træffe hensigtsmæssige forberedende foranstaltninger med henblik på dens fremtidige opgaver under REACH;

26. kræver en øget indsats mod organiseret kriminalitet, navnlig cyber-kriminalitet og opfordrer indtrængende Kommissionen til at intensivere bestræbelserne på at bekæmpe menneskehandelens uvæsen; kræver omfattende anti-terror-politikker og opfordrer indtrængende Kommissionen til at forelægge et forslag, der sikrer og fremmer terrorofrenes interesser, og til at udarbejde forslag, der sikrer en højere grad af beredskab mod biologiske farer;

27. opfordrer Kommissionen til at overveje, hvilke overgangsordninger der bør iværksættes med henblik på indførelse af lovgivning vedrørende retlige og indre anliggende i afventning af Lissabontraktatens ikrafttrædelse; understreger, at Lissabontraktaten i 2009 vil give Parlamentet en ny rolle i forbindelse med politikken for et område med frihed, sikkerhed og retfærdighed og i forbindelse med indgåelse af internationale aftaler på dette område; understreger, at dette vil kræve større ændringer af lovgivningen vedørende den eksisterende søjlestruktur samt en ændring af Europols og Eurojusts status;

28. glæder sig over Kommissionens forslag om børns rettigheder og beskyttelse heraf; bemærker, at Kommissionens strategi vedrørende behandling af ligestillingsaspektet er af meget generel karakter; forventer, at Kommissionen derfor hurtigt vil oplyse enkeltheder om, hvilke initiativer der vil blive iværksat i 2009; opfordrer Kommissionen til at sikre, at Daphne III træder i kraft til tiden;

Europa som partner på verdensplan

29. glæder sig over, at der i den årlige politikstrategi lægges vægt på at forberede ikrafttrædelsen af Lissabontraktaten; bemærker, at det er nødvendigt, at forberedelserne foregår både internt i Kommissionen og i Kommissionens samarbejde med Parlamentet og Rådet; understreger, at det er vigtigt, at Lissabontraktatens ikrafttrædelse forberedes behørigt, hvilket navnlig gælder oprettelsen af EU's udenrigstjeneste i samarbejde med Parlamentet;

30. understreger vigtigheden af, at menneskerettighederne og retsstaten forsvares og fremmes i hele verden og især i de mange lande, hvor menneskerettighederne ikke overholdes;

31. betoner, at det er vigtigt, at tiltrædelsesforhandlingerne med Kroatien afsluttes så hurtigt som muligt, også som et signal til den øvrige del af det vestlige Balkan om, at regionens fremtid ligger i EU under forudsætning af, at de nødvendige krav opfyldes;

32. opfordrer kraftigt Kommissionen til at bidrage fuldt ud til revisionen af den europæiske sikkerhedsstrategi;

33. opfordrer Kommissionen til nøje at overvåge, at betingelserne i den samlede statusplan for Kosovo opfyldes fuldt ud, og til at insistere på grundlaget for et multietnisk Kosovo; opfordrer indtrængende Kommissionen til i fællesskab med Rådet at gennemføre de nødvendige koordinationsforanstaltninger, således at de forskellige EU-aktører i Kosovo taler med én stemme; opfordrer Kommissionen til ved hjælp af stabiliserings- og associeringsprocessen at støtte og fastholde Vestbalkanlandenes kurs i retning af medlemskab af EU;

34. understreger behovet for en EU-strategi for Østersøområdet, der vil kunne øge samarbejdet med og integrationen af landene i dette område, og opfordrer Kommissionen til at forelægge en plan for gennemførelse af synergi i Sortehavsregionen;

35. ønsker, at der iværksættes yderligere foranstaltninger for at styrke den europæiske naboskabspolitik og gøre den mere relevant for de berørte lande; understreger, at Den Europæiske Union må fastholde sit engagement med hensyn til demokratiske værdier og retsstatslige principper, når det gælder disse lande; opfordrer Kommissionen til at støtte etableringen af en parlamentarisk dimension i naboskabspolitikken mod Øst gennem oprettelse af en parlamentarisk forsamling, hvor medlemmer af Europa-Parlamentet og medlemmer af de nationale parlamenter i nabolandene mod Øst kan mødes;

36. beklager, at Kommissionen ikke har fremsat specifikke forslag om nye veje til gennemførelse af milleniumudviklingsmålene med henblik på at indfri de givne løfter inden 2015; opfordrer indtrængende Kommissionen til at sikre, at EU's humanitære bistand, navnlig fødevarehjælpen i udviklingslandene, opretholdes og om muligt udvides i 2009; mener, at en vellykket Doha-udviklingsdagsorden fortsat er EU's vigtigste handelsprioritet, men beklager, at man i politikstrategien endnu ikke er begyndt at gøre sig overvejelser om WTO's dagsorden efter Doha; mener, at et ambitiøst kapitel om bæredygtig udvikling bør udgøre en væsentlig del af enhver frihandelsaftale (inklusive ratificering og gennemførelse af de vigtigste ILO-konventioner samt væsentlige miljøstandarder);

Gennemførelse, forvaltning og bedre regulering

37. mener, at uafhængig konsekvensvurdering, korrekt anvendelse og overvågning af samt rapportering om fællesskabsretten bør være en prioritet i forbindelse med bedre lovgivning; mener imidlertid, at Kommissionen har en vigtig opgave med at bistå medlemsstaterne med at nå dette mål; understreger, at Europa-Parlamentet bør inddrages tættere i overvågningen af anvendelsen af fællesskabsretten, og understreger behovet for et tættere interinstitutionelt samarbejde, for så vidt angår komitologiprocedurerne;

38. støtter Kommissionens forslag med sigte på at mindske de administrative byrder; gentager, at det er fast besluttet på at nå og støtte målet om at reducere de administrative byrder med 25 % inden udgangen af 2012, og kræver konkrete resultater, hellere før end senere; anser dette for at være et af de højest prioriterede områder, navnlig for SMV'er, og for at udgøre et væsentligt bidrag til at nå Lissabonstrategimålene; minder om, at al lovgivning skal sigte mod dette mål; påpeger, at forenkling, kodifikation og omarbejdning af den gældende fællesskabsret dog ikke bør ske på bekostning af de politiske mål;

39. fremhæver, at politiske prioriteter bør understøttes med nye budgetmæssige prioriteter, for at EU kan spille en konkret rolle;

40. forventer, at Kommissionen arbejder på at forbedre kvaliteten af de nationale erklæringer (26 medlemsstater har, som fastlagt i punkt 44 i den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (11) og i artikel 53b i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (12), forelagt en oversigt over anvendelsen af EU-midler), således at disse kan anvendes af Revisionsretten, og forventer meget snart en beretning om kvaliteten af disse oversigter og forslag om, hvorledes kvaliteten kan forbedres; understreger betydningen af at gennemføre beslutningerne om decharge for det almindelige budget for 2006, navnlig handlingsplanen for strukturfondene og opfølgningen af anvendelsen af EU-midler til eksterne foranstaltninger;

Formidling af EU

41. anmoder Kommissionen om at sætte borgerne i centrum for det europæiske projekt; tilskynder endvidere Kommissionen til at øge bestræbelserne på at udvikle en effektiv kommunikationspolitik for at give borgerne de nødvendige forudsætninger for at forstå EU bedre, især i et år, hvor der er valg til Europa-Parlamentet; understreger, at det er vigtigt, at initiativretten for borgerne som fastsat i Lissabontraktaten gennemføres hurtigt; minder Kommissionen om, at den i lyset af forslaget til forordning om ændring af forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (13) har påtaget sig at skabe større åbenhed og øget aktindsigt;

*

* *

42. pålægger sin formand at sende denne beslutning til Rådet, Kommissionen og medlemsstaternes regeringer og parlamenter.

(1) EFT L 11 af 15.1.2002, s. 4.

(2) EUT L 376 af 27.12.2006, s. 36.

(3) EUT L 177 af 30.6.2006, s. 1. Senest ændret ved direktiv 2008/24/EF (EUT L 81 af 20.3.2008, s. 38).

(4) EUT L 177 af 30.6.2006, s. 201. Senest ændret ved direktiv 2008/23/EF (EUT L 76 af 19.3.2008, s. 54).

(5) »Viking« (International Transport Workers' Federation and Finnish Seamen's Union), dom af 11. december 2007.

(6) Laval, dom af 18. december 2007.

(7) Rüffert, dom af 3. april 2008.

(8) S133/08.

(9) EUT L 50 af 25.2.2003, s. 1.

(10) EUT L 396 af 30.12.2006, s. 1.

(11) EUT C 139 af 14.6.2006, s. 1. Ændret ved Europa-Parlamentets og Rådets afgørelse 2008/29/EF (EUT L 6 af 10.1.2008, s. 7).

(12) EFT L 248 af 16.9.2002, s. 1. Senest ændret ved forordning (EF) nr. 1525/2007 (EUT L 343 af 27.12.2007, s. 9).

(13) EFT L 145 af 31.5.2001, s. 43.